සැප්තැම්බර් 15 දා කෝෆු ටවුන්හිදී ආරම්භ වුණු මෙලිනාගේ කහ පැහැති සිට්රන් රථය හා ලුහුබැඳීමේ දර්ශන දින 12 ක් තිස්සේ රූගත කෙරුණා.මේ සඳහා සිට්රන් මෝටර් රථ 4 ක් යොදා ගත් අතර සියලු අවදානම් දර්ශන මෙහෙය වූයේ ප්‍රංශ ජාතික ධාවන ශූරී රෙමි ජූලියෑන් විසින්.නිෂ්පාදන සැලසුම් ශිල්පී කෙන් ඇඩම් වෙනත් චිත්‍රපටයක් සඳහා කාර්යබහුල වූ හෙයින් පීටර් ලැමොන්ට් අතින් එම කටයුතු සිදු කෙරුණා.වඩාත් තාත්වික දර්ශන තල ඔහු විසින් නිර්මාණය කෙරුණේ අධ්‍යක්ෂක ජෝන් ග්ලෙන් ගේ යෝජනා අනුවයි.රොජර් මුවර් ගිවිසුම් අත්සන් කර තිබුණේ බොන්ඩ් චිත්‍රපට 3 කට පමණක් බැවින් ලුවිස් කොලින්ස් සහ ‘ස්පයි හූ ලව්ඩ් මී’ චිත්‍රපටයේ බාබාරා බැච් ගේ පෙම්වතා ලෙස රඟපෑ මයිකල් බිලිංටන් බොන්ඩ් ගේ චරිතයට තෝරා ගැනීමේ අදහසක් නිෂ්පාදකවරු වෙත තිබුණ අතර බිලිංටන් පස් වතාවක් බොන්ඩ් ලෙස යෝජනා වූ නළුවෙක්.